Melbourne-aanval: Bestuurder had sielkundige problemeŉ Skermskoot van ŉ uitsending deur die Australiese Uitsaaikorporasie van die wit sportnutsvoertuig wat in die voetgangers ingeploeg het (21 Desember 2017). Foto: Australian Broadcast Corp. via AP Australiese polisie het Donderdag gesê owerhede glo nie dat die voorval waarin 19 mense beseer is toe ŉ voertuig in ŉ skare voetgangers in Melbourne ingejaag het, met terreur verband hou nie. Shane Patton, die waarnemende hoofpolisiekommissaris, het gesê daar is in hierdie stadium geen aanduiding of bewyse dat die voorval met terreur verband hou nie. Hy het gesê die bestuurder van die voertuig ly waarskynlik aan ŉ geestesversteuring. Maroela Media het vroeër berig ŉ wit sportnutsvoertuig het Donderdag “met opset” in die skare in Flindersstraat ingejaag waar talle mense besig was om hul Kersinkopies te doen. Altesaam 19 mense is beseer, onder meer ŉ kleuter wat ernstige kopbeserings opgedoen het. Vier van die beseerdes is in ŉ kritieke toestand. In Januarie is vier mense dood en meer as 20 beseer toe ŉ man ook met opset in ŉ groep voetgangers ingejaag het, net ŉ paar honderd meter van waar die jongste voorval plaasgevind het. Ook hierdie voorval is nie met terreur verbind nie. Jim Stoupas, die eienaar van ŉ winkel naby die plek waar die voorval gebeur het, het aan Reuters gesê die voertuig het teen byna 100 km/h gery toe dit in die skare ingeploeg het. “Hy het net in die voetgangers ingejaag en ek dink al wat hom gestop het, was die klomp voetgangers waaroor hy gery het,” het Stoupas gesê. Voetgangers loop verby die toneel waar polisie en nooddienswerkers besig is (21 Desember 2017). Foto: Kaitlyn Offer/AAP Image via AP “Die voertuig het teen die treinteken tot ruste gekom en al wat jy kon hoor, was ‘doef doef doef doef’ [soos die voertuig mense getref het] en mense wat skree.” Twee mans is deur die polisie in hegtenis geneem, maar hulle is nog nie aangekla nie. Die polisie het gesê die bestuurder van die motor het benewens ŉ waarskynlike geestesversteuring ook ŉ geskiedenis van dwelmmisbruik. “Hy is ŉ 32-jarige Australiese burger van Afghaanse afkoms. Hy is bekend aan die Victoria-polisie weens vorige kwessies rondom aanranding, maar hy is nie tans uit op borgtog of onder korrektiewe toesig van enige aard nie. Hy het ŉ geskiedenis van dwelmmisbruik en geestesgesondheidsprobleme,” het ŉ polisiebeampte gesê. “Sover ons weet, is hy op ŉ geestesgesondheidsplan en ontvang hy psigiatriese behandeling.” Malcolm Turnbull, die Australiese eerste minister, het gesê sy gebede en gedagtes is by die slagoffers, asook die nooddiens- en gesondheidswerkers wat hulle moet behandel.